Papersnake/gushiwen huggingface dataset:
满庭芳·红杏香中
赵良玉（宋代）

红杏香中，绿杨影里，画桥春水泠泠。深沉院满，风送卖花声。又是清明近也，粉墙畔，时有迁莺。当此际，人传天上，特降玉麒麟。
风云。今会遇，名邦坐抚，入侍严宸。更儿孙兰玉，都是宁馨。脆管繁弦竞奏，蕙炉袅，沉水烟轻。华筵罢，江城回首，一点寿星明。
八月八日发潭州后得绝句四十首
赵蕃（宋代）

暮色苍然遂不开，我舟亦欲傍崖隈。
不唯帆过谁家宿，水鸟林栖亦并来。
白鼻騧
宋登春（明代）

䮍騕白鼻騧，婀娜玉鞭斜。锦鞯明春陌，银鞍拂柳花。

经过剧孟饮，留醉阿奴家。日暮旋鸣辔，长安有狭邪。
送赵朝请赴苏幕
陈师道（宋代）

好合同黄卷，情新更白头。
胡然落丹墨，不坐致公侯。
沙软留徐步，潮回趁急流。
平生湖海兴，日夜逐行舟。
春日湖居书事寄子璿师
释智圆（宋代）

闲居作赋拟安仁，壮志潜消白发新。
烟浪静牵来往梦，莺花深慰寂寥身。
野塘草绿湖村暮，石鼎茶香岳寺春。
终学支公买山住，白云深处待为邻。
六朝门。前凉张轨
周昙（唐代）

官从主簿至专征，谁遣凉王破赵名。

益信用贤由拔擢，穰苴不是将家生。
能画
杜甫（唐代）

能画毛延寿，投壶郭舍人。每蒙天一笑，复似物皆春。

政化平如水，皇恩断若神。时时用抵戏，亦未杂风尘。
泛泛水中凫
李昭玘（宋代）

泛泛水中凫，上下声相呼。徜徉信波浪，澡濯羞泥污。

晴洲漾蘋荇，雨岸眠菰蒲。饮啄亦自足，飞游谁我拘。

侯门大池籞，富屋夸庖厨。何惭久垂翅，未愿轻投躯。

虽非黄鹄举，幸与白鹭娱。逃烹笑穷雁，啄腐嗟饥乌。

三秋熟粱稻，万里开江湖。寄言泽中子，何用张罗□。
弹子矶
陶元藻（清代）

高棱刺青天，根脚拄水府。盘涡潜毒蛟，昏黑神所怒。

回波拒行舟，篙者力如虎。悬崖侧欲颓，尾发时一竖。

妖星兆汉年，刃血赭南土。弹射峰峦穿，山灵亦遭侮。

茫茫太古云，流石气成雨。峭壁罗青红，妙绘色惟五。

凌涛驾飞梁，欲陟绝步武。松风饯孤舟，交影日卓午。
七夕钝轩集同人祭苍翁于隐学山房 其一
全祖望（清代）

今夕是何夕，良辰好祭忠。秋江潮汐壮，银汉女牛通。

耿耿扶韩志，堂堂磔卞功。我歌降神曲，天半吐长虹。
漫成呈文潜五首
晁补之（宋代）

平时无欢苦易醉，自怪饮乐颜先酡。
乃知醉人不是酒，真是情多非酒多。
杂诗 其一
段承实（清代）

黄鹄举青霄，千里势辽阔。秋蚓食槁壤，寒泉自斟酌。

一朝失其所，两者无可托。鱼岂羡鸢飞，鸢不知鱼乐。

得意各有在，所苦网与缴。英雄岂无用，失时转寂寞。

猛虎去深山，不如林间鹊。
奉酬湖阴韦深道
李彭（宋代）

淮南废沐浴，望汉三十秋。丞相发蒙耳，卫青奴虏俦。

终藉汲长孺，毅然寝阴谋。正人国之纪，进退系戚休。

鹗立耸朝著，深藏耀岩幽。湖阴有真隐，趣尚协沧洲。

奇胸饱风霜，大笔森戈矛。急贤甚渔猎，网罗英隽收。

终南与少室，朝暮拔其尤。胡为卧江津，尚阻瞻冕旒。

顾令茧栗犊，升禋荐圜丘。开轩榜独乐，高躅追前修。

志士遗草泽，馀波及汤流。益使山林尊，豪夺不可求。

但恐赴陇书，未能逃大蒐。嗟余牛马走，鬓斑年亦遒。

烟霞入种艺，松桂助飕飗。书来挟妙句，眷言颇绸缪。

乃知气先感，臭味还相侔。诗成月生岭，回溪上明楼。
又对厅
陈造（宋代）

黄堂绿影转槐龙，锦绣围中度好风。
珠履相辉人峙玉，金罍更好酒如空。
逢辰正自千龄会，胜日何妨一醉同。
来岁从公话今日，钧天应簉未央宫。
寄王子直
刘攽（宋代）

王孙意气壮，文武两自适。著书轻古人，时论有马癖。

尘埃间何阔，陋巷稀轶迹。西郊秋欲分，风露朝暮积。

岂惟弓矢劲，况乃鹰隼击。何当共驰骋，一见万夫敌。
廿一兄以手和四清香见饷用心清闻妙香为韵成
曾几（宋代）

微雨久逾润，禅房低复深。
下帷香一缕，收尽向来心。
谒金门·帘半
刘仲尹（金朝）

帘半?。四座绿围红簇。歌尽玉台连夜烛。欢缘仍恨促。休唱莲舟新曲。烟水画船摇绿。肠断鸳鸯三十六。紫蒲相对浴。
羽林行
王建（唐代）

长安恶少出名字，楼下劫商楼上醉。
天明下直明光宫，散入五陵松柏中。
百回杀人身合死，赦书尚有收城功。
九衢一日消息定，乡吏籍中重改姓。
出来依旧属羽林，立在殿前射飞禽。
句
季方（唐代）

林间纵有残花在，留到明朝不是春。
次韵子楚秀才 其一
刘一止（宋代）

何郎卜筑吞江湖，下瞰培塿皆仆奴。山川胜绝本相假，正复此士堪此居。
垂丝海棠
范成大（宋代）

春工叶叶与丝丝，怕日嫌风不自持。
晓镜为谁妆未办，沁痕犹有泪臙脂。
舟中望衡岳
朱清远（清代）

万朵金芙蓉，璀璨破空见。瑰奇魏夫人，阴阳态千变。

欻登天柱峰，三湘俯匹练。篷窗隐几卧，飞行疾于电。

忽闻欸乃声，梦觉目犹眩。一瓯君山茶，从容望九面。
侍象山先生游西湖舟中胥必先周元忠弈
杨简（宋代）

百里平湖十里堤，新芜苒苒绿齐齐。
水晶宫里光风静，碧玉壶中远近迷。
局外有棋输与我，口边得句岂须题。
流莺却会幽人意，故向人间一两啼。
赠朐山孙画师
俞德邻（宋代）

少年酷爱山，移家入山住。朅来廛市中，尘土涴巾屦。

有时拟山廛，大笑出门去。二毛飒垂领，乃乏济胜具。

归来笏拄颐，意欲凌风翥。朐山有佳人，以我爱山故。

九曲武夷溪，移将置缣素。禽鸟纷飞翔，烟云莽回互。

林深虎豹藏，石怪龙蛇骛。对此竟忘疲，兴与精灵聚。

想当槃礴裸，下笔有神助。不然方丈间，那有许奇趣。

安得绢千疋，烦君画瑶圃。
重游升元归寄陈道士
任士林（元代）

独往有所适，重来兴未穷。苍云山色外，晴日树声中。

世亦思遐举，吾方抱屡空。平生司马约，回首起玄风。
庆春宫 灯夕，听文叔说京华旧事
陈洵（清代）

相觅春沽，随常等好哦，梦回乍省今宵。西崦吹梅，东风匀柳，岁华相望无聊。

旧寒重理，暗凄断、闲情紫箫。佳期携手，客恨天涯，人事萧条。

依稀似说前朝。多暇承平，光景偏饶。明月欢悰，樊楼深夜，绣尘香陌骢骄。

意销魂断，听呜咽、楼前去潮。余薰知苦，待暖罗衾，金烬都销。
端午帖子词皇帝阁六首
苏轼（宋代）

盛德初融後，潜阴未姤时。
侍臣占易象，明两作重离。
挽高孺人
刘克庄（宋代）

溯源高适谱，作媲郑虔家。贤子搴丹桂，高才补白华。

病犹观冕辂，没不待笄珈。阡表堪传远，何须挽诔加。
次韵答曾司法
张镃（宋代）

精神由日就，格律忌雷同。
我匪从它入，君应自此工。
多岐怜世路，力学振家风。
莫易朱弦绝，各年论最公。
朱可绍去秋许棕靸明年夏当见寄今及期矣辄以
黎廷瑞（宋代）

寥阳宫殿老夜叉，九头狞狞发髿髿。
朝暮拔本不满数，谪守凤山山下花。
忽生蚁虱若鱼子，秋风透顶栉复爬。
夫君岂鬻居士屩，履声汉代尚书家。
不嫌汝发污我趾，结鞋远胜萧与麻。
煌煌火轮照万野，恨不赤脚踏雪车。
世间褦襶独何事，黄尘没骻汗透靴。
老夫两鬓亦萧飒，谢去相帽便乌纱。
愿言得此称轻爽，宿诺今已期及瓜。
誓当布袜从此始，上下云门还若耶。
巡诸州渐次空灵戍
戴叔伦（唐代）

寒尽鸿先至，春回客未归。蚤知名是病，不敢绣为衣。

雾积川原暗，山多郡县稀。明朝下湘岸，更逐鹧鸪飞。
哭狗狗
徐积（宋代）

东门园上春风微，醇醇冢上花成围。
醇醇一去不复返，食一盂成酒一卮。
悲莫悲乎今日，伤莫伤乎旧衣。
思其言而想其貌，吁嗟乎天殇吾儿。
送谭生
洪朋（宋代）

谭子家何处，传闻在海东。得朋方款款，取别太匆匆。

晓缆廉纤雨，春帆料峭风。明年曲江上，应许故人同。
送乾元寺`住持实大师
文彦博（宋代）

乾元古道场，宛在香山阳。实师应请去，无滞于一方。

飘然振镮锡，殊不事包囊。孤风尤可尚，静法固有常。

真心得正住，安重如陵冈。况闻师议论，博洽而精详。

和会禅与讲，若登圭峰堂。迎知向学众，汲汲趋门墙。

洪钟既大叩，随宜为发扬。清伊自南来，长波极渺茫。

所谓筏喻者，利济如侨梁。
之官桐川道中口占
喻良能（宋代）

登道重逢驿，离家再及晨。
云轻山色晓，寒浅鸟声春。
碧涧梅花老，银杯竹叶新。
前途风日好，持用悦慈亲。
颂古五十五首
释绍昙（宋代）

仙翁还旆武陵家，仙女欢迎步彩霞。
贫弄玉箫频劝酒，不如凋尽碧桃花。
同次道陪晏琼林
司马光（宋代）

冠盖连翩数里尘，帝家全借上林春。
鹓行不动烟霞秀，龙角正高雷雨新。
喜气晴曛宫树绿，飞花醉堕玉卮频。
蒲萄卢橘应相识，半是当年举酒人。
水调歌头 献田都统
刘之翰（宋代）

凉露洗金井，一叶下梧桐。谪仙浪游，何事华发作诗翁。

乌帽浪浪一幅，坐对清泉白石，矫首抚长松。独鹤归来晚，声在碧霄中。

神仙宅，留玉节，驻金狨。黔南一道，十万貔虎控雕弓。

笑折碧荷倒影，自唱采莲新曲，词句满秋风。剑佩八千岁，长入大明宫。
满江红·安乐窝中
佚名（宋代）

安乐窝中，庆华发、苍颜七十。生处好、十分清瘦，仙风道骨。自古天教仁者寿，只今人饮贤人德。更一年、两度腊嘉平，垂弧夕。华堂上，灵椿匹。兰庭下，孙枝七。望芹翁次第，年超八秩。欢伯便同分玉髓，河儿不用闰瑶笈。记醉时、三万六千场，从今日。
烛影摇红·乳燕穿帘
佚名（宋代）

乳燕穿帘，乱莺啼树清明近。隔帘时度柳花飞，犹觉寒成阵。长记眉峰偷隐。脸桃红、难藏酒晕。背人微笑，半亸鸾钗，轻笼蝉鬓。别久啼多，眼应不似当时俊。满园珠翠逞春娇，没个他风韵。若见宾鸿试问。待相将、彩笺寄恨。几时得见，斗草归来，双鸳微润。
闻黄仲益云梦辟书报命
薛季宣（宋代）

三府书交上，群公座尽倾。量包云梦岭，名动洛阳城。

鸡肋刀焉用，牛腰轴定盈。江南望江北，无可赠梅英。
远别离
王炎（宋代）

静女不下堂，游子志四方。
五花骄马金络脑，出门仆从生辉光。
草青沙软湿春雾，玉蹄联翩踏花去。
楼头明月阙又圆，西风一夕生庭树。
明璫缀以木难珠，锦衣系以貂襜褕。
青眉玉颊为谁好，天阔飞鸿无素书。
今年花落容华在，明年花发容华改。
离鸾别鹄不自怜，人生难得长少年。
咏棕树
徐仲雅（唐代）

叶似新蒲绿，身如乱锦缠。任君千度剥，意气自冲天。
送深上人归江南
陆畅（唐代）

留得莲花偈付谁，独携金策欲归时。

江南无限萧家寺，曾与白云何处期。
齐云观
马之纯（宋代）

高高真是与云齐，直到青霄不用梯。
三阁连延须在下，层城突兀亦居低。
俯看落雨自天半，平视流星从屋西。
好是嫔嫱游翠辇，却如仙子驾青霓。
郑元规秀才内乐庵
释道潜（宋代）

内乐名庵谁所择，涧上文人题榜额。想见风流庵内人，定匪纷华域中客。

纡朱怀金何足誇，箪食瓢饮真生涯。了无忧患到心境，得失鸡虫良可嗟。
和范元作五绝
胡寅（宋代）

久矣閟大音，无讥郐以下。
一闻入圣处，万古洗凡马。
东窗
陆游（宋代）

俗事纷纷意不摅，兀如头垢念爬梳。
东窗且复焚香坐，闲看微云自卷舒。
僻性
高遁翁（宋代）

僻性一生忘嗜酒，劳神终日倦吟诗。
寻常高卧松床稳，不管庭前鹤到迟。
代贺张尚宝两岁生两子即罗峰阁老子也
王立道（明代）

丞相好推贤，金貂七叶传。恩遗掌玺日，庆发梦熊年。

玉树看双植，桑弧喜再悬。惭余汤饼客，秋至又登筵。
句
谢希孟（宋代）

树既摧为薪，花亦落为尘。
宜人姚氏挽词
林亦之（宋代）

别驾归来日，连年哭九原。
白头如此母，丹旐只诸孙。
灯火槟榔市，箫笳梅子村。
比邻恼鹅鸭，还阻吊幽魂。
和钱启新先生丽泽堂即事 其二
安希范（明代）

洁净精微易教严，纷纷未免画蛇添。童蒙初筮真求益，先觉无劳过自谦。

一念慊欺应有辨，六爻凶吉莫徒占。不知未画羲皇意，当下如何信手拈。
与王伯刍 其二
杨愿（宋代）

只今侍读周夫子，屡说君诗似杜诗。速把冠尘尽弹却，玉堂宵直伴王维。
东坡引·相看情未足
赵师侠（宋代）

相看情未足。离觞已催促。

停歌欲语眉先蹙。何期归太速。

如今去也，无计追逐。

怎忍听、阳关曲。扁舟后夜滩头宿。

愁随烟树簇。愁随烟树簇。
永叔寄诗八首并祭子渐文一首因采八诗之意警
梅尧臣（宋代）

昔闻退之与东野，相与结交贱微时。
孟不改贫韩渐贵，二人情契都不移。
韩无骄矜孟无腼，直以道义为己知。
我今与子亦似此，子亦不愧前人为。
北都健儿昨日至，扣门乃得所遗诗。
上言病中初有寄，下言我咏蟠桃枝。
盛衰开落感残杏，暮春无事羡游丝。
班班鸠鸣忽怀念，一扫十幅无闲辞。
洛川花图多品目，斗新争巧始可疑。
读书又忆石夫子，似蚕作茧诚有之。
镇阳归梦北潭北，吟此八章谁谓痴。
最後有文吊尹子，寿夭唑问信所悲。
共书大轴许传玩，一日百展曾忘疲。
报君亦欲齎满轴，恐费纸墨令人嗤。
还丹复命篇 其二十四
薛道光（宋代）

一物浮浮浑有无，堪迎秋露滴真珠。烟花柳陌头头是，秽浊馨香任所需。
春日遣怀
王炎（宋代）

感怀细数十年事，养拙略无终日閒。
景物自新春稍稍，吾亲渐老发斑斑。
岂曾有梦到天上，且任此生浮世间。
愿约渔樵同小隐，谓予不信有南山。
题胡君浣花图
屈大均（明代）

松身伛偻文人同，怪石还如一老公。手把素书人尚少，未应频作浣花翁。
过水寺
赵蕃（宋代）

未见南溪泛，一看洞府家。
径荒冲暮雀，林静起栖鸦。
锁钥何其密，推敲漫自加。
及归已薄暮，渔火在园沙。
相和歌辞。铜雀妓
朱光弼（唐代）

魏王铜雀妓，日暮管弦清。一见西陵树，悲心舞不成。
调笑令
曾慥（宋代）

清友。群芳右。万缟纷披兹独秀。天寒月薄黄昏後。缟袂亭亭招手。故山千树连云岫。借问如今安否。
题元注林园
李端（唐代）

谢家门馆似山林，碧石青苔满树阴。乳鹊眄巢花巷静，

鸣鸠鼓翼竹园深。桔槔转水兼通药，方丈留僧共听琴。

独有野人箕踞惯，过君始得一长吟。
留守舍人张公安国闻维筑亭题其榜曰朝阳既去
张维（宋代）

日边清切以文鸣，立对朝阳欲问程。
笔落生春变寒谷，诗来将喜破愁城。
檐前水到乘槎便，天际山横与槛平。
准拟公归道过此，小留觞咏集簪缨。
题六二第诗卷
刘克庄（宋代）

万卷胸中融化成，却怜郊岛太寒生。
霜蹄历块骏无匹，赤子探珠龙失惊。
警句宜为康乐弟，痴年谬作季方兄。
此诗异日君牢记，后有钟嵘不改评。
庆全庵桃花
谢枋得（宋代）

寻得桃源好避秦，桃红又是一年春。
花飞莫遣随流水，怕有渔郎来问津。
游龟山
崔敦礼（宋代）

舟行十日困拘拳，到此登临意气掀。
山断蜂腰盘汉表，水分燕尾入淮门。
石埋万古英豪笔，洞锁千年魍魉魂。
怀昔感今无限意，夕阳人去乱鸦翻。
正月三日宿范氏庄四首
杨万里（宋代）

开岁又涉三，我征良未休。
沙行地一平，百里纵遐眸。
景穆物自欣，碛迥情反愁。
中田缅云庄，聊复税我輈。
追程有底急，行急能至不。
三峰从何来，骏奔若鸣驺。
当户不忍去，裴回为人留。
对之成四友，呼酒与献酬。
我醉山自醒，相忘却相求。
陪郡侯出郊劝农六绝
洪咨夔（宋代）

山青未了晓光开，鸠唤鸠应雨又催。
消得犊车泥滑滑，此行不为杏花来。
听蓼庵处士弹汉宫秋
吕师濂（清代）

雪云垂幕风飕飂，天荒地老客倦游。多君开手抚玉轸，凄清弹出《汉宫秋》。

初如洞庭下木叶，复如滟滪泻寒流。得无酒徒击别筑，得无嫠妇泣孤舟。

又疑猿啼向空谷，又疑雁叫落高楼。借问此曲声何悲，令我忽忆国破时。

先帝有琴曰翔凤，玉熙宫里常携随。时当中秋开夕宴，袁妃敛衽弹《关雎》。

意静指闲人月下，商流羽激声云飞。星河斜度仙人掌，鸾鹤齐鸣百子池。

玉槃进酒葡萄暖，一挥再鼓天颜怡。须臾寇盗肆窃发，衣宵食旰筹征伐。

无复重闻《金缕衣》，何曾还对丝桐月。翔凤无端霹雳鸣，朱弦一一如刀截。

至尊惨澹竟攒眉，宫妾惊惶群吐舌。事在甲申春之初，传其说者中涓吴。

不道三月十九日，乾翻坤陷龙鼎湖。峄阳之桐识治乱，八音遏密钟虚换。

金枝玉叶坐彫残，凤尾谁怜应出爨。吾民从此忆薰风，师旷师襄逐断蓬。

臣本恨人闻苦调，依稀泪带甲申红。翔凤而今安在哉，手琴囊锁亦休开。

亟须满饮三百杯，将愁遣去无使来。
丁卯元日十首
刘克庄（宋代）

北关南荡霁华开，辇御端门肆眚回。
野老相逢谈圣德，散斋蔬素到燔柴。
钓台
方岳（宋代）

羊裘偃蹇钓烟沙，不肯云台定等差。汉室了无尘土在，满江风月自芦花。
题桂殿秋辞 其二
李仁本（宋代）

巑兽石，错虬松，黛岚终日下天风。杖藜携我恣遥望，缥缈霓裳飞碧空。
河清县河亭
韦庄（唐代）

由来多感莫凭高，竟日衷肠似有刀。

人事任成陵与谷，大河东去自滔滔。
答判班孙待制见寄
欧阳修（宋代）

三朝窃宠幸逢辰，晚节恩深许乞身。
无用物中仍老病，太平时得作闲人。
鸣琴酌酒留嘉客，引水栽花过一春。
惟恨江淹才已尽，难酬开府句清新。
五十自寿集唐五十首 其二
瞿士雅（清代）

五旬光景似须臾，世路红尘懒步趋。

晚日未抛诗笔砚，芳时偷取醉工夫。

樽中美酒长须满，身外功名任有无。

最是不堪回首处，一番红槿恨朝晡。
武肃王有旨，石桥设斋会，进一诗，共六首
吴越僧（唐代）

南有天台事可尊，孕灵含秀独超群。重重曲涧侵危石，

步步层超踏碎云。金雀每从云里现，异香多向夜深闻。

当知此界非凡界，一道幽奇各自分。

仙源佛窟有天台，今古嘉名遍九垓。石磴嵌空神匠出，

瀑泉雄壮雨声来。景强偏感高僧上，地胜能令远思开。

一等翘诚依此处，自然灵贶作梯媒。

智泉福海莫能逾，亲自王恩运睿谟。感现尽冥心境界，

资持全固道根株。石梁低翥红鹦鹉，烟岭高翔碧鹧鸪。

胜妙重重惟祷祝，永资军庶息灾虞。

凌晨迎请倍精诚，亲散鲜花异处清。罗汉攀枝呈梵相，

超僧倚树现真形。神幡双出红霞动，宝塔全开白气生。

都为王心标意切，满空盈月瑞分明。

幡花宝盖满青川，祈祷迎来圣半千。莫道胜缘无影响，

须知嘉会有因缘。空中长似闻天乐，超畔常疑有地仙。

何必更寻兜率去，重重灵应事昭然。

登云步岭涉烟程，好景随心次第生。圣者已符祥瑞事，

地灵全副祷祈情。洞深重叠拖云湿，滩浅潺湲漱水清。

愿满事圆归去路，便风相送片帆轻。
次韵卢六员外避暑
强至（宋代）

城市苦歊暑，寻凉到水穷。
环林得高荫，解带取微风。
渴肺举杯缓，汗肤兼酒红。
当年河朔会，旧事岂全空。
六甲诗
沈炯（南北朝）

甲拆开众果，万物具敷荣。乙飞上危幕，雀乳出空城。

丙魏旧勋业，申韩事刑名。丁翼陈诗罢，公绥作赋成。

戊巢花已秀，满塘草自生。已乃忘怀客，荣乐尚关情。

庚庚闻鸟啭，肃肃望凫征。辛酸多悯恻，寂寞少逢迎。

壬蒸怀太古，覆妙伫无名。癸巳空施位，讵以召幽贞。
寄刘与权与几
吴芾（宋代）

君在桃源山下居，我家相距百里余。
神仙襟韵固异禀，草木臭味曾不殊。
一日京华定交契，十年太学论诗书。
断金金义薄云汉，潤视往往轻俗徒。
一时侪辈稍推许，二刘之外称三吴。
风云际会有早晚，一吴近已联朝裾。
四子徒怀经济术，蹭蹬今犹卧海隅。
苍生颙颙未苏息，天意其肯终舍诸。
丈夫遇则行所学，未遇不应为腐儒。
共约天台最深处，考定古今相与俱。
所冀激昂平日志，力取功名摅壮图。
谁知人事竟好乖，合并欲进还趦趄。
空堂独坐吊形影，仰天还觉兴长吁。
却忆长安日，相亲如友于。
一朝不会面，犹且嫌迹疏。
何况久睽隔，动见岁月除。
竟负鸡黍约，中心当何如。
窗间琴数弄，花下酒一壶。
自歌还自酌，此意君知无。
闻君南塘富山水，清虚旷绝如西湖。
好藏头角俟雷雨，他年同跃天之衢。
李太舍池上玩红薇醉题
韩偓（唐代）

花低池小水泙泙，花落池心片片轻。酩酊不能羞白鬓，

颠狂犹自眷红英。乍为旅客颜常厚，每见同人眼暂明。

京洛园林归未得，天涯相顾一含情。
雨
陈与义（宋代）

听雨披夜襟，冲雨踏晨鼓。
万珠络笋舆，诗中有新语。
老龙经秋卧，岁暮始一举。
成功亦何迟，光采变蔬圃。
道边闻井溢，可笑遽如许。
旧山百尺泉，不知旱与雨。
过雷阳寓公樊以斋新搆居易堂留题
王弘诲（明代）

万里投荒此卜居，骚坛千古拟湘累。文身章甫知无用，埋剑丰城自有时。

鸣马暂辞天仗远，山龙终待衮衣期。五湖烟水无劳长，坡老堂前续去思。
岁晚杂兴
王同祖（宋代）

雨雪霏霏岁又除，鲤庭目断数行书。
销金帐下羊羔酒，便学粗人也不如。
题万卷书楼图
蒋春霖（清代）

从来物聚天能嫉，况复胸罗八斗才。梦里乡园仍汉土，焚馀文字即秦灰。

蟫鱼食古终何益，旅燕寻巢亦可哀。莫道柴门秋色冷，吴宫花草半蒿莱。
予告还里辱诸老赠诗用韵漫和十一首 其三
林熙春（明代）

台端久矣肃冰霜，道左埋轮可绍芳。间字天中天不夜，纡筹斗北斗为光。

星辰听履华彝重，旦暮持衡社稷长。农父惭非貂尾续，也蒙入告儗朝阳。
送董少卿游茅山
陆龟蒙（唐代）

威辇高悬度世名，至今仙裔作公卿。将随羽节朝珠阙，

曾佩鱼符管赤城。云冻尚含孤石色，雪干犹堕古松声。

应知四扇灵方在，待取归时绿发生。
题梨花白燕赠医者
徐渭（明代）

斑虎杏林神护春，白燕梨花画亦神。莫嫌画燕只供眼，有日双双语向人。
谒王乐道之子闻方饭绝客一绝
陈东（宋代）

晚生恨不及前辈，来访诸郎观典型。
吐握风流何寂寞，满林风竹自秋声。
醉中留别杨六兄弟（三月二十日别）
白居易（唐代）

春初携手春深散，无日花间不醉狂。

别后何人堪共醉，犹残十日好风光。
题鸳鸯浦溆图
佚名（宋代）

睡足鸳鸯各欲飞，水花欹岸两三枝。
多情公子因乘兴，写出江春日暖时。
田头
方岳（宋代）

秧田多种八月白，草树初开九里香。
但得有牛横短笛，一蓑春雨自农桑。
奉和九月九日登慈恩寺浮图应制
郑愔（唐代）

涌霄开宝塔，倒影驻仙舆。雁子乘堂处，龙王起藏初。

秋风圣主曲，佳气史官书。愿献重阳寿，承欢万岁馀。
丁酉春识庆上人于钱唐邓君善之索余同赋孝僧
陆文圭（元代）

襁褓已离乳，干戈复异居。
北河行欲尽，母子遂如初。
卓行先贤傅，前缘释氏书。
悲欢知已极，许咏欲何如。
鲁生行赠通甫
缪徵甲（清代）

君家仲连不帝秦，风高七国推奇人。后来鱼头老参政，立朝蹇谔称直臣。

君生自顾非录录，肝胆照人炯双目。读书养气四十年，鹤立鸡群迈流俗。

国家正逢全盛时，朋侪尊酒但论诗。惟君忧深且思远，抱膝长吟多叹咨。

前年烽火连京口，银山铁瓮无人守。半壁东南几劫灰，空城往往无鸡狗。

君为死者表忠贞，三公哀诔昭精诚。君为生者激义勇，功罪分明见者悚。

书生一言何重轻，谈言微中四海倾。补偏救弊元气足，鞭箠自足驱长鲸。

我昔逢君建康道，扪虱而谈见怀抱。我今访君黄河边，闻鸡起舞心如捣。

乾坤虽大意气孤，杞人之忧何其愚。我谓其愚不可及，终看轶足驰天衢。
采石道中
王质（宋代）

闻说前年事，分明是偶然。群雄誇好手，万事有苍天。

浪沫埋椿木，波声撼战船。萧条苦斗者，挥泪立江边。
杂咏一百首·散花女
刘克庄（宋代）

狡狯疑为幻，姝妍复似魔。
殷勤把花去，莫恼病维摩。
滴滴金（晚眺）
王质（宋代）

阴阴湿雾霜无汁。江气逼、树声滴。荒林只见夕阳入。谁唤晚烟集。

渔翁犹把钓竿执。蓑共笠、时时葺。风刚浪猛早收拾。天外暮云黑。
和章国华祈雨呈平父诸兄三首 其一
朱熹（宋代）

极目平畴半欲枯，遥知精祷意无馀。更怜不待豚蹄祝，便得污邪暗满车。
乌栖曲四首 其二
于慎行（明代）

白门栖乌夜未晓，参横月没霜皎皎。金徒受水能几何，合欢日少别日多。
句
王廷圭（唐代）

十字水中分岛屿，数重花外见楼台。
次韵竹林先生中秋玩月之作（至正庚子）
鲍恂（元代）

浪说今宵明月好，干戈满地几人看。
惟堪院落清尊赏，忍照沙场白骨寒。
彩笔写残思缚兔，玉笙吹罢拟乘鸾。
知君此会非忘世，只为良辰一笑难。
风雨望武昌岸
项安世（宋代）

寒食今朝是，颠风半夜来。
自从天色暖，已遣客心猜。
雨打洲容沐，烟笼水面灰。
孙郎将漫叟，相送到浯台。
颂古一○一首
释子淳（宋代）

京师出大黄，熟处最难忘。
道吾常作舞，元是谢三郎。
古镜
许燕珍（清代）

斑斑绿绣土花蚀，首山之铜鬼工凿。背铸篆籀人不识，持向九工问苍颉。

云是汉时波祗国中物，森森寒气侵两眸。石破云缺工雨秋，莫悬高台最上头。

肝胆照见秦女愁，又惊山鬼魑魅啼啾啾。
念奴娇
丘崇（宋代）

烛花渐暗，似梦来非梦，今夕何夕。帘幕生香人醉里，家住深深密密。

送客难为，独留无计，此意谁知得。相看无语，可怜心绪如织。

缓辔踏月归来，空馀襟袖，有多情脂泽。浅笑轻颦追想处，眼底如今历历。

著意新词，于人好语，过后应难必。今宵酒醒，断肠人正愁寂。
金滩跃鲤
陈羔（明代）

百尺寒潭傍钓矶，滩边双鲤弄晴晖。龙门三月烟波阔，取次桃花浪里飞。
圩丁词十解 其八
杨万里（宋代）

岸头石板紫纵横，不是修圩是筑城。传语赫连莫蒸土，霸图未必赛春耕。
衡山福严寺二十三题为梓上人赋 其六 掷钵峰
张翥（元代）

神僧手中钵，掷向最高峰。径度虚空上，难寻变化踪。

锡飞曾近鹤，剑跃或成龙。搔首不可见，烟霞千万重。
连日雨骤颇以关心 其二
林希逸（宋代）

今日多愁后日悭，晚田要见是秋残。过犹不及天谁管，世事终求恰好难。
白长春花
区元晋（明代）

小圃长春莫问年，年年人在锦丛边。对花少中三杯后，抚景何如念载前。

香拆银苞微带露，娇生素艳薄匀烟。梦中蝴蝶谁传笔，为写花神邂逅缘。
水调歌头（再赋）
李曾伯（宋代）

可爱十分月，都无一点云。清光是处皆有，浑不许人分。独是大江深处，一片水晶世界，仿佛有微痕。坐到夜深际，万籁寂无闻。

与诸君，同一笑，举芳樽。素娥自有佳约，何必命红裙。顷刻参横斗转，归去华胥一觉，玩事任纷纷。我袖有玉斧，当为整乾坤。
题梅山云悦楼
李君式（宋代）

无心出岫道人闲，身在虚无缥渺间。
可惜云霓人在望，卷将云雨入梅山。
颂古三首 其三
释道行（宋代）

白云山出复山没，寒涧日西还日东。长老不归予又去，唯留萝月与松风。
光诗首句云饱食复间眠成二章·饱食
司马光（宋代）

钱少何须万，杯多不过三。
龟肠本易足，熊掌讵宜贪。
散步竹斋外，高吟柳径南。
此心无所用，脱粟亦深惭。
隆兴书堂自警三十五首
陈淳（宋代）

器局事宏大，心期勿卑汙。
俗士不必效，汝为君子儒。
改东门出二首
叶适（宋代）

百步凿新径，各年开旧池。
值此盈月雨，川流漭溟瀰。
芜深草色碧，杂卉华众枝。
鲂潜警夜跃，鹭起冲晨飞。
我老皮骨销，扶行叹逶迟。
安得有远志，毕愿藏郊扉。
题靖节图
白君举（金朝）

咄哉灵运辈，竟坐衣冠辱。谁知五柳家，春雨东皋绿。
题尤使君郡圃十二诗·凝思斋
李庚（宋代）

孙绰赋天台，平人以图至。
公今身见之，情亲心更醉。
坐想复行吟，商颂得十二。
寄语范荣期，金声重掷地。
寿丞相庆七十五首
吴泳（宋代）

诞日逢今日，新年胜故年。
良风宜望岁，甲雨不妨田。
浙米多堪籴，京交渐直钱。
隆重兴再见，人道鲁公贤。
咏白丁香花
陈至言（清代）

儿树瑶花小院东，分明素女傍帘栊。
冷垂串串玲珑雪，香送丝丝簏簌风。
稳称轻奁匀粉后，细添薄鬓洗妆中。
最怜千结朝来坼，十二阑干玉一丛。
虎溪
罗与之（宋代）

冲飙吹客襟，飘拂虎溪渡。
远想三笑时，此意固有寓。
孰知秘密藏，奚间笑默语。
绳绳彻上下，绵绵贯今古。
东林钟声幽，康庐山色嫮。
是皆善知识，长时相警悟。
世人自合尘，两耳聋莫觑。
百千微妙义，堕在一毫许。
我行发深省，如重睡忽寤。
向人欲举似，有舌不能吐。
喜朱邑侯新任
黎兆麟（明代）

明府登车气象新，澄清山海不胜春。儿童竹马欢相接，无复当年佩犊人。
题韦云叟草堂
贾岛（唐代）

新起此堂开北窗，当窗山隔一重江。

白茅草苫重重密，爱此秋天夜雨淙。
灵泉寺
曾布（宋代）

一掬寒泉照眼明，冰霜凛凛坐中清。生刍想见当时客，华屋空留后世名。

晓日净涵金碧影，秋风暗动佩环声。他年卜筑南山下，白首何人共濯缨。
次韵何茂恭永新见寄之什
喻良能（宋代）

尺书将远意，飘忽渡江湖。
嘉楮藤溪少，纖毫月窟无。
封题烦妙札，沾焉到迂儒。
多谢相思切，迢迢千里途。
送魏万之京
李颀（唐代）

朝闻游子唱离歌，昨夜微霜初渡河。
鸿雁不堪愁里听，云山况是客中过。
关城树色催寒近，御苑砧声向晚多。(树 一作：曙)
莫见长安行乐处，空令岁月易蹉跎。
次韵何德之喜雪
赵鼎臣（宋代）

北风半夜轩昂变，倒泻天河飞似霰。初惊弱质柔于冰，稍意澄江净如练。

心知消息到杯盘，坐觉精神生笔砚。晓来竹下失青莎，鹄立细长三四片。

似欺赵子躯六尺，欲恼何郎书万卷。诗泉要子涌三峡，酒路许吾通一线。

可怜顷刻纵如花，不奈消流终怯晛。经尝凛冽合增嫌，爱惜为馀犹眷恋。

画莎江上真已奇，歌曲郢中殊不倦。自惭追琢费巧心，欲为不托嗟无面。
对菊和周茂才
区元晋（明代）

客来结驷共云霞，曾是桃源旧隐家。九月可人过十月，菊花流滟到梅花。

纵情岁日吾烟艇，得意文章子国华。何许长安红十里，相将蓑笠送秋沙。
叱石八景 其二 谷里泉琴
黄公辅（明代）

嵌岩空谷度云寒，玉轸琴床何处安。别有丝桐非指上，悠然戛拊在流湍。

湘灵隐隐如闻鼓，绿绮泠泠不用弹。日暮风飘声更娜，知音得趣任盘桓。
送文叔同晦之宿鹅湖午间坐松下块石煎茶
韩淲（宋代）

鹅湖十丈古松下，吃得一杯茶味甘。却坐僧窗拨寒火，满编新句又同参。
折杨柳
杨氏（宋代）

昔去临过路，柔黄缀树生。
今来归故里，暗绿与楼平。
花起轻飘絮，条声巧啭莺。
因看攀折处，记取别时情。
碧空先辈挽诗
雪江秀公（明代）

独听钟声坐夜阑，袈裟何处问丰干。
浮云忽灭心灯在，一树梅花月影寒。
玉楼春（赋梨花）
史达祖（宋代）

玉容寂寞谁为主。寒食心情愁几许。前身清澹似梅妆，遥夜依微留月佳。

香迷胡蝶飞时路。雪在秋千来往处。黄昏著了素衣裳，深闭重门听夜雨。
阿坰以歙钵供太希先偶成
吴则礼（宋代）

君不见上公之鼎烹养牛，高足巨耳谁与俦。
又不见便便瓦釜煮黄独，媚此枵然转雷腹。
养牛大嚼良快意，老儒那月王侯鼻。
黄独饱火正可怜，自捉长才宁用钱。
太希先，阿坰赠君北湖歙州钵，
天遣吾人个中活。撑肠等取一生足，
养牛何曾异黄独。要须以铁为脊梁，
才可提渠示诸方。应笑连床并头颅，
五更戢戢听木鱼。太希先，
尔时勿作随堂解，真是穷年粥饭债。
羁臣白发无住著，瀹腐舂陈俱未错。
客来摩挲浑不嗔，慎勿角吾红麒麟。
南徐祖令侬自知，雪打西庵尝豆糜。
溥禅人归疏山
释智愚（宋代）

故山临汝梦秋江，况是蛩吟月到窗。
不住京华南荡寺，法身归去问枯樁。
张建封妾盼盼
宋无（元代）

妾未成灰鬓已霜，啼红十载唾茸窗。香魂若作楼中燕，一世孤飞不肯双。
琴调相思引二首 其一
奕绘（清代）

双乳山临易水涯，衔花小寺镇山洼。仙人去后，仙犬守桃花。

细草交承无漏果，绛跗深抱未开葩。松阴满地，幢影卧余霞。
郡东山望溟海诗
谢灵运（南北朝）

开春献初岁，白日出悠悠。
荡志将愉乐，瞰海庶忘忧。
策马步兰皐，绁控息椒丘。
采蕙遵大薄，搴若履长洲。
白花皜阳林，紫薅晔春流。
非徒不弭忘，览物情弥道。
萱苏始无慰，寂寞终可求。
岳麓寺
张舜民（宋代）

携杖溪边听，抱琴台上坐。
我喜见江山，江山愁见我。
苏州十咏其一·泰州十咏
范仲淹（宋代）

至德本无名，宣尼一此凭。
能将天下让，知有圣人生。
南国奔方远，西山道始亨。
英灵岂不在，千古碧江横。
感兴二十七首 其七
方一夔（宋代）

松柏生高冈，藤萝托臭味。结交青云上，缓急不相弃。

生平尚然诺，彷佛杜稚季。出入王侯门，平地生翼翅。

两都尚勋阶，五管盛声利。朝挟尺书去，满纸一署字。

赠我千黄金，挥斥犹涕泪。儿女怜贱贫，谁知丈夫志。
发浙江
喻坦之（唐代）

岛屿遍含烟，烟中济大川。山城犹转漏，沙浦已摇船。

海曙霞浮日，江遥水合天。此时空阔思，翻想涉穷边。
闲咏
陆游（宋代）

萧萧华发映乌巾，五十年前故史臣。
正使老来无老伴，未妨闲处作闲人。
按行池水知增耗，点检庭花见故新。
更有庵中策勋事，投床鼻息聒比邻。
木兰花（柳枝·三之三·林钟商）
柳永（宋代）

黄金万缕风牵细。寒食初头春有味。殢烟尤雨索春饶，一日三眠夸得意。

章街隋岸欢游地。高拂楼台低映水。楚王空待学风流，饿损宫腰终不似。
游治平寺
李龄（明代）

几年游宦离乡曲，今日来游会刹宫。玉殿凌云金锁合，龙池浴日锦纹重。

指挥化物三更雨，唤醒尘心五夜钟。愧我尘襟应未涤，何时谈笑御高风。
戚氏
苏轼（宋代）

玉龟山。东皇灵姥统群仙。绛阙岧峣，翠房深迥，倚霏烟。

幽閒。志岧然。金城千里锁婵娟。当时穆满巡狩，翠华曾到海西边。

风露明霁，鲸波极目，势浮舆盖方圆。正迢迢丽日，玄圃清寂，琼草芊绵。

争解绣勒香鞯。鸾辂驻跸，八马戏芝田。瑶池近、画楼隐隐，翠鸟翩翩。

肆华筵。间作脆管鸣弦。宛若帝所钧天。稚颜皓齿，绿发方瞳，圆极、恬淡高妍。

尽倒琼壶酒，献金鼎药，固大椿年。缥缈飞琼妙舞，命双成、奏曲醉留连，云璈韵响泻寒泉。

浩歌畅饮，斜月低河汉。渐绮霞、天际红深浅。动归思、回首尘寰。

烂漫游、玉辇东还。杏花风、数里响鸣鞭。望长安路，依稀柳色，翠点春妍。
题怨绮录和商宝意太史
严遂成（清代）

采莲巷口人如玉，照耀红栏三百六。芳信初将豆蔻舍，幽情未百鸳鸯宿。

婀娜腰围杨柳斜，袖尖微露牡丹芽。侯家浪设生丝帐，帝里轻推杂宝车。

画船载上澄江水，小字秋霞唤新起。无可头忆饼师，且教捧手充灯婢。

病榻呻吟怨寂寥，夤缘茗具可怜宵。据经曾说鸧鹒膳，放瓮偏腾鹦鹉谣。

堤防不料桃花斧，手捉迷藏力孔武。乡人温柔睡正圆，咆啸跃出胭脂虎。

铁骑冲阑玉树歌，羽衣打破渔阳鼓。隔河消息逗谁家，别去红墙万里遐。

双鞬应佩百虞侯，灵药难求古押衙。二十六年他胙祭，灵犀两地遥相寄。

依稀旧物认香囊，宛转遗言剪丫髻。吁嗟乎世间薄命钟美人，处处风波妒妇津。

喧呼不怕逢狂鬼，绰约生憎诵洛神。宁知四海皆臣妾，销金众口空嚅嗫。

毒醪定要赐金瓶，休敕姑容卖皂荚。
次韵和丹阳裴如晦学士寄示与蔡子直陈述古唱
苏颂（宋代）

登瀛忝继唐词客，补郡仍陪汉望郎。
政事将何攀邵杜，声名空贵蹑王杨。
送孟和卿平阳寻母
龚孟夔（宋代）

杜羔念母心最苦，岂意一朝逢泽潞。
母惊儿貌似乃翁，儿抱母啼泪如雨。
五十孺慕朱寿昌，刺血写经毛发苍。
间关同州晚相见，迎侍亲舆归故乡。
人生百年一弹指，母恩未报情曷已。
团圞尊前舞彩衣，大胜世间朱与紫。
子行万里涉风沙，誓不见母不还家。
儿今发落母应老，道旁看者还咨嗟。
临川孟氏号雍睦，家世来此澶渊族。
婆娑老慕紫荆花，料想春风依旧绿。
王君猷花圃八绝·海棠城
姚勉（宋代）

家住山水国，种花以为城。
诗将日登陴，围春驱酒兵。
偈颂六十七首
释原妙（宋代）

谈玄谈妙，说性说心。
攒花簇锦，巧妙尖新。
如麻似粟，从古至今。
巧不皆是乘虚接响底汉，倚草附木精灵。
山僧虽是他家种草，决定不向遮里藏身。
莫出
华岳（宋代）

无事何须出短篱，一关风月足朱扉。
几回趿起芒鞋去，带得閒愁无限归。
郊庙歌辞。太清宫乐章。煌煌
佚名（唐代）

煌煌道宫，肃肃太清。礼光尊祖，乐备充庭。

罄竭诚至，希夷降灵。乐凝翠盖，风焰红旌。

众真以从，九奏初迎。永惟休祐，是锡和平。
和仲宁中秋赴饮庄宅
周必大（宋代）

方讶顽阴蔽月堂，坐看凉吹动枯肠。
疾驱云阵千重翳，尽放冰轮万丈光。
莫问蚌珠圆合浦，且听羯鼓打西凉。
疏狂似我何须挠，挠取吹笙玉雪郎。
洞霄宫
王学可（宋代）

历遍江湖几万重，岂期方到洞霄中。
山翻九锁天分山，洞彻三茅地透东。
夭矫龙蛇幢节影，晶荧日月御香风。
茫茫世上寻云汉，何必仙宫胜此宫。
海珠寺谒李忠简公祠
梁乔升（明代）

兀然一石江心浮，撞破江潮两道流。若把名祠品题遍，海珠端合在前头。
宿裴氏溪居怀厉玄先辈
马戴（唐代）

树下孤石坐，草间微有霜。同人不同北，云鸟自南翔。

迢递夜山色，清泠泉月光。西风耿离抱，江海遥相望。
初冬山居即事十首
吴芾（宋代）

节物随时变，斜阳一望中。
暮云重叠碧，远树浅深红。
菊色滋寒露，芦花荡晚风。
一樽谁与共，独立意无穷。
秋社二首 其二
陆游（宋代）

浦溆渔歌远，茆茨绩火明。新凉迎病起，乐事及秋成。

社肉分初至，官壶买旋倾。残年得家食，何以报时清。
正月十三日自清平至杨老堡午酌观音堂东翠渠
祁顺（明代）

晓发清平西，春早多阴雨。辕门具壶觞，车马纷出祖。

杯停速分袂，意不尽宾主。边城息烽烟，道路忘脩阻。

吟哦声呜呜，太瘦为诗苦。山塘近清溪，驻节暂容与。

一饷即驱驰，天寒日过午。
致政中散荀龙连惠三篇俯光衰老辄亦
文彦博（宋代）

郢楼高唱丽阳春，重叠三章妙入神。席上纵欢殊不倦，樽前道旧转相亲。

故交共是休闲客，令子今为辅弼人。河内仙居颇优逸，风流雅尚有谁伦。
颂古一○一首
释子淳（宋代）

家山归到莫因循，竭力寅昏奉二亲。
机尽功忘恩义断，便成不孝阐提人。
野寺尼
王恭（明代）

情忆闺中悟已深，空门才到更澄心。楞伽读罢禅初定，野鸟林𤠔只共吟。
寄江州赵倅季茂二首时过溧阳舟中正遇顺风张
岳珂（宋代）

扁舟初下投金濑，忽忆湓江赵治中。
才气当年凡事别，诗盟近日与谁同。
何当解印乘归兴，想见随桥亦顺风。
茶灶笔床淡生活，一帆先借老龟蒙。
刺左右膊句
张幹（唐代）

生不怕京兆尹（左），死不畏阎罗王（右）。
韦驮天变相赞
释广闻（宋代）

横两腕中杵，现堆云里身。权中示权处，依旧是天人。
游瑞岩
沈辽（宋代）

已恨初年不学仙，老来何处更参禅。西风摇落岁事晚，卧对高岩看落泉。
马诗二十三首·其十
李贺（唐代）

催榜渡乌江，神骓泣向风。
君王今解剑，何处逐英雄？
黄公望秋峰耸秀小幅
弘历（清代）

峰峻水潺湲，精蓝树欲殷。津涂银峡口，磴道白云间。

四序原无住，山僧只自閒。香光正法眼，粉本认虞山。
冬后三日郊赦到同郡官拜敕回有感
张耒（宋代）

诏书夜下走风雷，清晓州门拜敕回。
天上六龙归禁阙，人间一雨到根荄。
江边时日将舒柳，雪后春光欲到梅。
白首放臣随众喜，故儿深酌手中杯。
闻西蟾从弟卜岩居岳西有寄
齐己（唐代）

瀑布见高低，岩开岩壁西。碧云多旧作，红叶几新题。

滴沥中疏磬，嵌空半倚梯。仍闻樵子径，□不到前溪。
次韵张守与润守总卿诗四首
陈造（宋代）

天阶玉作笋，此地合垂绅。
尚戒专城驭，虚逢籲俊辰。
公方阅竹马，名已荐枫宸。
政恐经纶去，诸公拱后尘。
落花
李山甫（唐代）

落拓东风不藉春，吹开吹谢两何因。当时曾见笑筵主，

今日自为行路尘。颜色却还天上女，馨香留与世间人。

明年寒食重相见，零泪无端又满巾。
废井
释宇昭（宋代）

古院无僧住，荒凉树石间。
停清寒甃缺，废汲远泉悭。
雨涨蛙疑聚，宵晴月自还。
因寻成独感，吟绕见衰颜。
上巳
文天祥（宋代）

昔自长淮树去帆，今从燕蓟眺东南。
泥沙一命九分九，风雨六年三月三。
地下故人那可作，天涯游子竟何堪。
便从饿死伤迟暮，面对西山已发惭。
过西塞山
齐己（唐代）

空江平野流，风岛苇飕飕。残日衔西塞，孤帆向北洲。

边鸿渡汉口，楚树出吴头。终入高云里，身依片石休。
和荅崇道写怀二十咏 其二
夏良胜（明代）

云满秋江月满台，江南风景梦中开。喜心倒极翻悲壮，一纸家书万里来。
小溪道中时己亥荒甚
车若水（宋代）

风前有地皆榆叶，秋后何人问菊花。
客路一杯茅店酒，相逢僧亦话生涯。
邵公济求泰定山房十诗·柳陌
苏籀（宋代）

辋川题作浪，武昌栽属宫。
爱思如孔阶，茸髯摆奇观。
京西遇旧识兼送往陇西
姚系（唐代）

蝉鸣一何急，日暮秋风树。即此不胜愁，陇阴人更去。

相逢与相失，共是亡羊路。
胜胜令
曹勋（宋代）

梅风吹粉，柳影摇金。渐看春意入芳林。波明草嫩，据征鞍，晚烟沈。向野馆、愁绪怎禁。

过了烧灯，醉别院，阻同寻。琐窗还是冷瑶琴。灯花灺也，拥春寒，掩闲衾。念翠屏、应倚夜深。
秋尽
释函可（明代）

秋光辞我去，还似惜春心。野雀翔空响，寒云到地阴。

不能抒远梦，竟欲罢孤吟。自此山门掩，屐声无近林。
芦沟桥行
冯溥（清代）

芦沟之桥走百货，柴车阻塞断人过。前车脱轭扶牛立，后车挨帮骑马坐。

须臾十车五车横，千车百车不肯行。日中相望愁日暮，九衢遥瞩走峥嵘。

豪贵驰来鞭挞厉，回辕让路开复闭。念子气骄衣裳单，天寒露宿真拙计。

都城百雉开九门，九门亦复如云屯。侯家应有车千辆，牛马风尘日月昏。

忆昔子针来奔晋，华轩炙毂夹道进。观者惊愕未敢言，雷轰电掣公卿震。

富贵事君莫等伦，不见诗咏车辚辚。寄言行役冠裳客，好避驱车独力人。
观弄狮子
朱翌（宋代）

狻猊日走二百里，於菟闻之望风靡。
春晴酤酒大合乐，乃向尊风应宫徵。
嚬呻奋迅左右雇，枥马悲鸣汗流水。
借官自古藏太常，失脚何年落村里。
佛居胜义空谷中，吼法怖魔如此耳。
人閒宜假不宜真，此理吾今得之矣。
宝鼎现
刘弇（宋代）

浓阴堆积，迥野空旷，将回微煦。还是觉、早梅依旧，清艳枝枝攒晓树。弄霁影、尽脂凝香蒂，琼削纤葩竞吐。对几处园林，芳菲消息，都因传去。

取次台树，等闲院落，偏宜独擅芳步。长恁恐、寿阳妆面，姑射冰肤成暗妒。笑杏坞、共桃蹊夸丽，一霎狂风骤雨。又争似、年年此际，先得东皇为主。

好似雪里精神，曾解恼、游人吟顾。想当时折赠，端的凭谁付与。荡醉目、恨同云阻。画角声将暮。想异时成实，和羹止渴，还应得路。
花光十梅·高下随宜
释师范（宋代）

树有高低枝短长，花开随处恰相当。
都缘妙得毫端趣，竖抹横托总不妨。
送王翁信还剡中旧居
皇甫冉（唐代）

海岸耕残雪，溪沙钓夕阳。客中何所有，春草渐看长。
诗酒六首 其三
华镇（宋代）

辞宦各归千里外，满城不出数家中。得诗夜共嘲骚客，次韵时家寄子翁。

已分鹭鸾垂翠葆，尚能鱼目斗珠丛。人生閒里还无此，白首光阴过莫空。
分水岭别夜示从弟寂（一作示于孟叔）
孟郊（唐代）

南中少平地，山水重叠生。别泉万馀曲，迷舟独难行。

四际乱峰合，一眺千虑并。潺湲冬夏冷，光彩昼夜明。

赏心难久胜，离肠忽自惊。古木摇霁色，高风动秋声。

饮尔一樽酒，慰我百忧轻。嘉期何处定，此晨堪寄情。
熙春朝阳
方蒙仲（宋代）

山占樵城最上头，眼前历历记曾游。
古来不少二千石，海内今谁第一流。
小队未妨需隙暇，大书已觉振岩幽。
于今幸际丰登日，满泛松觥剩句酬。
题德范弟三香图
牟巘五（宋代）

水仙侑食老逋家，更著江南小白花。
三雅如渠好兄弟，众芳未许以肩差。
游玄沙马上偶成
贡师泰（元代）

十里青山马上看，东风拂面尚微寒。偶随芳草来僧寺，却笑飞微点客鞍。

东野先生方载酒，西都博士亦弹冠。莫怜白发江湖远，且为诸公一尽欢。
颂古七十六首 其二十七
释士圭（宋代）

茱萸这里无一滴，赵州无言便走出。春去秋来三百年，拄杖至今犹倚壁。
古意谢崔扬州辟 其五
洪咨夔（宋代）

攕攕儿女手，申旦轧机杼。织成遍地锦，翠凤湿花露。

三年卷箧中，背立泣不遇。持归付刀尺，昼线金针度。
宿孔野云丹房
汤汉（宋代）

天师炼丹时，丹鼎见龙虎。
丹成天师去，龙虎名万古。
溪深松杪风，山明夜来雨。
雨后丹凤鸣，风前黄鹄举。
有客一首寄温陵史君赵侍郎涯
王迈（宋代）

有客至自泉，为我出嘉话。泉得赵史君，谁人不称快。

天生冰玉姿，系出龟琴派。标峻埒昭回，气清融沆瀣。

方在谏省时，朝绅推鲠介。及膺承宣命，未到心已解。

真李报政后，纪纲日大坏。有坐泉山堂，不守盂水戒。

户庭交贾胡，宝货通买卖。继者廉而慈，卧疴力衰惫。

暴吏恃饕官，诛求及菅蒯。大姓及细民，怨仇起眦睚。

我公方下车，当食辄兴喟。寮属爱贪泉，争饮不为怪。

予将辈元结，谁肯伍樊哙。职曹与舶属，时号大驵侩。

两疏劾四凶，人喜如爬疥。州胥富盖藏，至则系以械。

曰此其渠魁，岂止为罥絓。县官庇黠胥，期限稍宽解。

山判吁可惊，即日命追解。惟仁必有勇，勇去禾中稗。

良善苦势家，至则行决夬。府史例橐奸，今乃听自败。

无欲始能刚，刚拔园中薤。我起瞻四方，风涛极澎湃。

砥柱设无人，沦胥靡所届。理欲差毫芒，公私分限界。

公竖硬脊梁，浮荣等草芥。出处民戚休，行藏道隆杀。

授公以师旄，一路息彫瘵。位公以中书，举世警矇聩。

宇宙倘清明，行有大除拜。作歌者何人，江左狂生迈。
客中送春
方肇夔（清代）

记得离家是首春，与春相伴走风尘。而今杜宇频频唤，半饯春归半劝人。
谢黄西村惠安南棕竹杖
梁以壮（明代）

惠我棕竹杖，来从九真烟。亭亭方百节，踽踽已多年。

忆岳重游易，过桥得影先。夕阳筋骨好，醉入杏花边。
长至后
姜特立（宋代）

迟迟昼景转庭除，似觉今朝化日舒。
印篆旋添香晷刻，绣床暗积线工夫。
松
申时行（明代）

宛转随高阜，青葱结茂林。团云低盖影，挟雨送涛音。

节抱风霜苦，根盘岁月深。亦知弘㬌意，山阁助清吟。
颂古三十八首 其三十
释从瑾（宋代）

当面非暗投，应机皆直说。乾峰与云门，两口同一舌。

若是续貂人，弄巧便成拙。
鹧鸪天
张孝祥（宋代）

一种浓华别样妆，留连春色到秋光。解将天上千年艳，翻作人间九日黄。

凝薄雾，傲繁霜，东篱恰似武陵乡。有时醉眼偷相顾，错认陶潜作阮郎。
风雨寄张野人
刘攽（宋代）

宿雨萍号苦，凄风虎啸频。喜开虫豸蛰，怅阻物华春。

鸡叫思君子，莺迁忆故人。泥涂塞车辙，相过独无因。
以昌黎验长常携尺为韵赋笋五首
舒邦佐（宋代）

行矣脱锦绷，笙竽奏风篁。
岁晚尤可敬，霜雪不改常。
又和八首
刘克庄（宋代）

免周柱史出函关，岂有根株可据蟠。
但见名刊党碑内，可曾身在属车间。
老尤怕血斤边指，春不能朱镜里颜。
谁道先生浑懒去，巾车检校别村还。
寄钱唐观音朋山主
释重顯（宋代）

远念依依阙附书，还同秋水淡相于。
冲云况是曾无定，几掩寒蟾出太虚。
观潮阁
王十朋（宋代）

高临无地屹山腰，今古知观几度潮。水鉴挂空波正满，鲸鱼八穴浪还消。

雷初出地神龙怒，银忽成山海若骄。圣世风涛合平静，不应泛溢似唐朝。
从军行
卢思道（南北朝）

朔方烽火照甘泉，长安飞将出祁连。
犀渠玉剑良家子，白马金羁侠少年。
平明偃月屯右地，薄暮鱼丽逐左贤。
谷中石虎经衔箭，山上金人曾祭天。
天涯一去无穷已，蓟门迢递三千里。
朝见马岭黄沙合，夕望龙城阵云起。
庭中奇树已堪攀，塞外征人殊未还。
白雪初下天山外，浮云直向五原间。
关山万里不可越，谁能坐对芳菲月。
流水本自断人肠，坚冰旧来伤马骨。
边庭节物与华异，冬霰秋霜春不歇。
长风萧萧渡水来，归雁连连映天没。
从军行，军行万里出龙庭，单于渭桥今已拜，将军何处觅功名。
谢紫微以画鹭二轴为寄
梅尧臣（宋代）

白鹭画双素，粉毫幽趣多。
翘沙依折苇，刷羽对衰荷。
浦思悬秋壁，江情忆钓蓑。
因君远相寄，诗咏对沧波。
苗民公馆和壁间韵
祁顺（明代）

柳拂晴堤草映川，春光如画满东阡。人家半在荒烟里，山色遥连落日边。

蛮獥只今安治化，云林自古隔嚣廛。循行正欲询民瘼，一念清勤不愧天。
送马公顺视学湖南四首 其三
何景明（明代）

两年怀抱值君开，闻说京华首重回。天上故人难再见，世间岐路转堪哀。

孤舟落日三江口，远客浮云万里台。南斗尺书相望切，暮天鸿雁几时来。
寄呈新竹王松友竹词长
蔡国琳（清代）

愧未交游四海宽，奇才瀛岛似君难。借筹他日隆前席，定有新猷策治安。
和人七夕诗
胡仔（宋代）

乞巧筵开玉露秋，一钩凉月挂西楼。
人间百巧方无奈，寄语天孙好罢休。
走笔 其一
孔平仲（宋代）

霁雪如泉滴，荒城作阜遮。买猿装野景，插柳待春华。

终日开黄卷，诸生望绛纱。王官倦奔走，何幸独安家。
题耸寒图二绝
周必大（宋代）

道山仙圣典刑真，原庙功臣剑佩新。
归掩柴门无此梦，撚须画腹对斯人。
蒲华城梦万松老人
耶律楚材（元代）

华亭髣髴旧时舟，又见吾师钓直钩。只道梦中重作梦，不知愁底更添愁。

曾参活句垂青眼，未得生侯已白头。撇下尘嚣归去好，谁能骑鹤上扬州。
卧龙冈访武侯草芦
严遂成（清代）

水脉起嵩少，蜿蜒西地驰。崖断载奔马，龙头覆压之。

武侯本流寓，相地惬所宜。躬耕置理乱，长谢与世辞。

其时天下才，魏得什八九。吴亦大有人，抗衡画江守。

帝胄无尺土，又无开济手。跃马避险艰，拊髀叹衰朽。

轩轩三顾馀，一龙为我有。出处关际会，汉厦扶将倾。

世尽昧大义，卓哉赵顺平。后世短将略，据蜀宜敛兵。

惟顾付托重，敢忘白帝城。伯仲见伊吕，杜陵实公评。

窃比于管乐，谦词惧过情。草芦今安在，凭轼兴不浅。

庙势拱荆樊，泉神达汉沔。入夜闻兵声，馨香胪祀典。

歌罢神弦曲，风云莽舒卷。
维扬即事
张蕴（宋代）

皂角林前野地宽，新塘路口草泥乾。
天乎如此功名事，成败观人自昔难。
禅人并化主写真求赞 其十
释正觉（宋代）

山覆雪兮一颠白，水深秋兮两眼青。卦爻初作象，皮骨自成形。

混沌已前之朴，阴阳未判之灵。道传不出世佛，义备勿开题经。

应兮云月，用也雷霆。有守而涵海镇岳，无羁而断梗流萍。
姜总管挽词
楼钥（宋代）

富盛俄遭变，艰难却起家。
田园新活计，诗礼旧生涯。
仙桂应传秀，庭兰更茁芽。
真归了无恨，超彻妙莲华。
秋日怀征上友人
罗邺（唐代）

行子岂知烟水劳，西风独自泛征艘。酒醒孤馆秋帘卷，

月满寒征夜笛高。黄叶梦馀归朔塞，青山家在极波涛。

去年今日逢君处，雁下芦花猿正号。
风月吟
陆游（宋代）

去日如驰衰有验，万事惟当就收歛；可怜未与酒相忘，风月婆娑犹不厌。
有时清夜行中庭，幅巾藜杖影伶竮，松风十里吹残梦，萝月三更照半醒。
河倾鸡唱吟未已，爽透发根清入齿。
晨光底事不贷人？辘轳汲水啼鸦起。
招徐居厚
陈傅良（宋代）

老来却忆少相过，别自何年白发多。
山叶抱蝉虫吊夜，去看沧海壮秋波。
冬夜读书示子聿
陆游（宋代）

简断编残字欲无，吾儿不负乃翁书。
绝胜锁向朱门里，整整牙签饱蠹鱼。
和罗涧谷寄以姑苏旧游韵
萧立之（宋代）

为云旧欠四方从，投老相逢稛载空。吟榻几时今雨客，尘襟一夏故人风。

长江秋色烟波外，落日渔家醉梦中。无计事君吟得好，诗来面摺欲生红。
送刘子高宰新政二首 其二
王寂（南北朝）

怜君桂玉苦羁栖，强项逢人未肯低。病里更贫犹爱客，酒中有得不谋妻。

长材无用虎为鼠，妙手岂论牛与鸡。考课会应书上上，促归行看紫封泥。
新滩行
刘敞（宋代）

忆昔秭归之山崩，震惊千里如雷霆。江水逆流洞庭竭，至今蓄雷犹腾凌。

洄渊沈沈色如墨，彷佛半露峰峦形。悬波一泻三百仞，鱼鳖蛟龙俱不宁。

天公高居漏天隔，无故设险忧群生。时无伯禹真已矣，坐念疏凿何由能。
论诗寄兰生
陈琇莹（清代）

燕瘦环肥各赏音，偶于浙派见精深。论诗未信卷葹语，樊榭何人更铸金。

三朝选本亦区区，七子松陵枉并驱。一例诗翁饶派别，故应萚石胜归愚。
答窦拾遗卧病见寄
包佶（唐代）

今春扶病移沧海，几度承恩对白花。送客屡闻帘外鹊，

销愁已白酒中蛇。瓶开枸杞悬泉水，鼎炼芙蓉伏火砂。

误入尘埃牵吏役，羞将簿领到君家。
送絜斋仓使袁都官归班
赵汝燧（宋代）

六辔按部朝出关，邮铃插羽夜趣还。诏字天飞紫泥湿，一点郎星归拱北。

乡来翻动大壑鱼，致君尧舜真须臾。金瓯未启请麾去，旋颁汉节登范车。

先生有道出洙泗，派分象山接洛水。振铎重席阐圣传，此心之外无二理。

先生有才辈伊周，胸襟百万森戈矛。新亭肯作楚囚泣，誓楫一念清神州。

此行岂但兰再握，讲帷欠公熙帝学。火城照空沙堤新，堂印押班运筹幄。

絜斋墙仞世龙门，瓣香夙昔钻仰心，邑债一了即归耕。

但当拭目天上新经纶，日与渔樵击壤歌太平。
江南
释善珍（宋代）

江南春水荻芽青，江北春风鱼上冰。
花发正催寒食节，雁归应过永昌陵。
骑奴玉辔闲调马，公子锦韝行臂鹰。
曾宿杨州建隆寺，五更吹角鼓腾腾。
自君之出矣 其三
温纯（明代）

自君之出矣，孤枕夏犹寒。况闻沙塞苦，秋冬衣又单。
好事近（为钱处和寿）
洪适（宋代）

缥酒颂青春，不减宜城桑落。楼下玉人凝笑，散万英千萼。

绣衣当日帝王州，横飞看雕鹗。闻道赐环书下，向金门持橐。
哨鹿行
徐宝善（清代）

阴风夜吹关月黑，夔魈野窜麇狐逸。空山无人夜气森，丛薄呦呦鹿声出。

以人㘥鹿蒙鹿皮，淘河作管簧膜吹。一尘呼群百麚集，哨声初停羽声急。

摧毛裂角迸血红，深林三日闻腥风。木兰秋狝典礼崇，翠旓云罕张军容。

斯门爪士止齐肃，旃裘毳幕屏藩雄。合围杀气回落日，手搏赤豹拖元熊。

此岂吾皇乐游畋，世治要不忘兵戎。银盘赐出拜异数，士卒凫灌皆雍雍。

即今遗孽方陆梁，柯坪已报歼温禺。磐槁布露亦何有，笑尔隍鹿徒梦梦。
题永泰显上人个中庵 其一
滕岑（宋代）

葛藤遍诸方，悟者能几个。谁知个中庵，炉火但趺坐。

斋钵幸不空，法轮常自磨。饥餐困来眠，工夫没量大。
送泉上人归眼明寺
魏时敏（明代）

遥入圭峰寺，长吟送远公。经翻蕉叶古，云散竺门空。

飞锡临天外，看山想洛中。不知禅寂地，松偃几枝东。
虞美人（己亥春）
李曾伯（宋代）

韶华只隔窗儿外。病起昏于醉。花开花落总相忘。惟有梦随胡蝶、趁春忙。

故园芳草应如旧。只恨人消瘦。拟凭飞燕语归期。拚却牡丹开了、有酴醿。
又行次作
欧阳修（宋代）

秋色满郊原，人行禾黍间。
雉飞横断涧，烧响入空山。
野水苍烟起，平林夕鸟还。
嵩岚久不见，寒碧更孱颜。
次韵全君玉和高士马虚中道院
方回（元代）

古人无欲非引年，古无有欲之圣贤。
曰无欲者无私欲。昊皇鲁叟画系传，
柱下木子知止足。岂谓出神凌紫烟，
骖鸾驾鹤事恍惚。别异道家分神仙，
浅之又浅伯阳契，痴儿妄诧玄又玄。
内丹水火一升降，髑髅立变童颜妍。
三载告成夺天地，汝拖肠鼠能攀牵。
私欲如此大莫大，破入寒狱赦倒悬。
遨昆登阆谓不死，终然白骨埋黄泉。
腐儒一笑了万事，何谓赤明龙汉前。
号召风师呼雨伯，杖剑叱喝急急律。
四时饭噉百花香，万间厦入一壶窄。
洞天有天魂兮来，弱水元无跬步隔。
拄杖化龙为作凫，意所不求忽自得。
醉眼暂作如是观，谁识咏归暮春瑟。
和同光尘赤一法，岂敢訑訑见颜色。
戏题堂前梅
郑刚中（宋代）

健步移来知未久，危根犹用小栏遮。
似能向我怜幽独，旋放南梢一两花。
鸡林书事
吴激（宋代）

箕子朝鲜僻，蓬丘弱水宽。儒风通百粤，旧史记三韩。

邑聚从衡通，民居质朴安。犹存古笾豆，兼用汉衣冠。

兔颖家工缚，鲑腥俗嗜餐。骑兵腰玉具，府卫挟金丸。

长袖鸢窥肉，都场狖挂竿。琴中蔡氏弄，指下祝家弹。

主礼分庭抗，宾筵百拜难。渍橙粇酿旨，滋桂鹿脩乾。

泼墨松如栉，隤墙石似丹。地偏先日出，天迫众山攒。

鹏翼云帆远，羊肠石磴盘。由来异文轨，休讶变暄寒。

事可资谈柄，谁能记笔端。聊将诗貌取，归作画图看。
赠郓
韩翃（唐代）

东方千马骑，出望使君时。暮雪行看尽，春城到莫迟。

路人趋墨帻，官柳度青丝。他日铃斋内，知君亦赋诗。
仲诚和诗四首又叠送花再用韵答
张纲（宋代）

笔阵横飞屡叩关，严兵夜点迫更阑。好花多谢频分我，怯敌魂惊未暇看。
水龙吟
佚名（宋代）

淡烟池馆，霜飚乍紧，又是年华暮。黄花老尽，丹枫舞困，江梅初暮。点缀南枝，暗传春信，玉苞微露。凭危阑空断，谁家素脸，遥山远、空凝伫。昨夜一枝开处。正前村、雪深幽曙。看来只恐，瑶台云散，玉京人去。庾岭寒馀，汉宫妆晓，飞堆行雨。仗谁人惜取，孤芳雅致，作春光主。
野蚕
李复（宋代）

野蚕缘桑自成茧，群儿采茧残桑枝。
明年家蚕黑蚁出，四中桑桑蚕忍饥。
野茧更彩不满筥，家蚁岁生无尽时。
翁乎驱儿无残桑，叶长蚕成长有丝。
十五夜听雨
葛绍体（宋代）

断续寒声落晚红，拥炉闲对逗香风。
醉迷客思醒依旧，不在芭蕉点滴中。
劝酒
徐夤（唐代）

休向尊前愬羽觥，百壶清酌与君倾。身同绿树年年老，事比红尘日日生。

六国英雄徒反覆，九原松柏甚分明。醉乡路与乾坤隔，岂信人间有利名。
繁城魏受禅台
贾昌朝（宋代）

服殷自古称文王，几见符膺把纣亡。
谁谓老奸亟篡事，禅台空立在繁昌。
黄鹤洞中仙 继重阳韵前后各喝马一声
马钰（金朝）

癸卯到人间，本是非凡兔。因为玲珑罚下来，马氏住。

愿再修行玲。

复遇害风仙，传得深深趣。黄鹤洞中仙道成，马风去。

直指蓬莱路。
丙子岁三月十有二日游嵩山宿峻极中院时天气
李廌（宋代）

阴磴顽雪积，老崖白云深。
扪萝陟鸟道，扬尘落乔林。
下方有粟场，俯见归飞禽。
此君室
方岳（宋代）

亭亭几长身，斯可谓之土。
以我为隐乎，指以二三子。
喜侄道煜、道坦、孙士缙同案入泮而作
黄文灿（清代）

籍系乾宁四百年，书香袅袅指云烟。深惭训子谢乔梓，窃喜犹儿茂芷兰。

清水龙驹头角露，瑶池凤藻羽毛全。鹏程万里终须备，慎勿沾沾漫不前。
题邹一桂联芳谱即用其韵 其十一 白荼蘼　紫踯躅
弘历（清代）

格态休嫌特不同，春骢小步辔璁珑。斟来凿落银为色，恰似圣贤时一中。
诗二首
王恕（宋代）

地高风易作，天漏雨偏多。
访橘苏仙井，看碑义帝坡。
棕榈花
董嗣杲（宋代）

碧玉轮张万叶阴，一皮一节笋抽金。
胚成黄穗如鱼子，朵作珠花出树心。
蜜渍可驰千里远，种收不待早春深。
蜀人事佛营精馔，遗得坡仙食木吟。
葵花
刘敞（宋代）

白露清风催八月，紫兰红叶共凄凉。黄花冷淡无人看，独自倾心向太阳。
用梅山醉中韵三首
陈著（宋代）

满世杨花桃李妆，自家采采芷兰香。
无从捉鼻如安石，相与齐眉有孟光。
六言杂兴
陆游（宋代）

瘦马羸僮道路，清泉白石山林。
常得有衣换酒，不愁无法烧金。
晚行竹林兄弟相率赋诗 其二
彭汝砺（宋代）

碧竹侵云一万竿，挟书时此共盘桓。湘沅见说官期逼，预惜朋游别去难。
初至郑州
李复（宋代）

二年青海困征鞍，归望天威咫尺间。
雨露忽颁西辅印，鸳鸾阻尺紫宸班。
往来扰扰无虚日，应接纷纷只强颜。
吏责无穷人事拙，梦魂时到旧家山。
忆江南 题唐伯虎画江南水村五首 其一
顾太清（清代）

江南好，春草满芳洲。山上孤亭才落日，门前高柳系归舟。

童子曳双牛。
愿月得雨兼旬秋旸人望已切再和前韵
陈普（宋代）

须识光风霁月心，爱君忧国虑民深。
江南一夜千仓廪，再拜双眸重照临。
咏史上·审配陈珪
陈普（宋代）

元龙父子二人耳，贤於曹公十万师。
吕布就擒公路死，都在劝回新妇时。
次韵成季 其二
韩淲（宋代）

畎亩秋来雨，村村不厌多。暑应无热恼，凉可起沉疴。

花动门中桂，叶浮池上荷。南豅诗到手，想像与同哦。
夜读书有感
孙应时（宋代）

王公昔壮年，已作衰翁叹。古来多志士，念此不能旦。

嗟余何为者，忽忽甘寝饭。故书翻手忘，神情日疏散。

前途虽绵邈，初心如可办。云何十年外，低徊犹有惮。

蟋蟀鸣我阶，秋风岁将宴。日月岂待人，及今当自谏。
岁除夜过白土市不宿夜几失道田家地卧四十韵
方回（元代）

腊月廿九日，丁亥之岁除。
朝发句容县，寒空晴色初。
初晴信可喜，泥深犹尺余。
午憩白土市，暮指丹阳湖。
未至四十里，落彩沉金乌。
泥昼尚可涉，泥夜何可逾。
况乃冈坂间，十步千盘纡。
积雪五十日，冻块始半甦。
雪中间以雨，野溜成沟渠。
埂胜或断缺，下有不测淤。
江南旧行役，两夫肩行舆。
与其一跌三，不若舍而徒。
芒鞋既已首，岂复惜衣裾。
黑者为水潦，白者为路途。
暗中相摸索，前行后号呼。
右手拄我杖，左手一仆扶。
远村坎坎鼓，守岁以自娱。
荆棘莽苍中，焉从造其庐。
前导忽还迓，道远店亦无。
求宿一农家，地卧用草铺。
于此得偃息，岂敢过有图。
暖汤濯倦足，浊酒斟浮蛆。
意色默相贺，天其念无辜。
幸无坑阱堕，险不狼虎屠。
灯下见异物，非马非骡驴。
藏牛于屋内，云以避穿窬。
终夕噍草声，去枕才咫且。
从者各僵仆，不异犬与豬。
平生几今夕，亦尝分郡符。
军府炽庭燎，丽谯侈门符。
宾客候兵卫，儿童奉屠苏。
焉知穷且老，狼狈逃村墟。
疮痏腰膂破，痒痛皮肤枯。
大风鼓天地，啸鬼号鼪狐。
使其伏榛莽，岂不戕厥躯。
遥遥乌聊山，有竹有琴书。
我故念我家，儿女亦念予。
目睫竟不交，炯然如鳏鱼。
晓行付一笑，终夕空嗟吁。
作诗纪此事，异时示吾雏。
废居行
张籍（唐代）

胡马崩腾满阡陌，都人避乱唯空宅。宅边青桑垂宛宛，

野蚕食叶还成茧。黄雀衔草入燕窠，啧啧啾啾白日晚。

去时禾黍埋地中，饥兵掘土翻重重。鸱枭养子庭树上，

曲墙空屋多旋风。乱定几人还本土，唯有官家重作主。